དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།དགྲ་ལྟར་སྲོག་འཕྲོག་གཞང་འབྲུམ་གསོ་བ་ལ།།རྒྱུ་རྐྱེན་དབྱེ་བ་རྟགས་དང་བཅོས་ཐབས་བཞི།།རྒྱུ་རྐྱེན་ཁྲུས་དྲགས་བཤང་ལམ་གཅེ་འུས་བཙན།།སྟན་སྲབ་ཙོག་འདུག་བཤང་གཅི་ཕྱེན་འགག་བཙིར།།བཞོན་བསྟེན་ཐུར་སེལ་རླུང་འཁྲུགས་གཞང་འབྲུམ་སྐྱེད།།དབྱེ་བ་བད་རླུང་ཁྲག་མཁྲིས་སྐམ་གཤེར་རོ།།དེ་རྟགས་འབྲུམ་པས་གཞང་བཀག་ཐུར་སེལ་ལོག།ཉེས་པ་འཁྲུགས་ཏེ་དྲོད་ཆུང་ཡན་ལག་ན།།རླུང་འཁྱིམ་ཁོང་སྦོ་མགོ་འཁོར་ཡི་ག་འཆུ།།སྟོབས་ཆུང་ཤ་སྐམ་མཆིལ་མང་རུས་ཚིགས་ན།།གཅིན་མང་བཤང་བ་ཉུང་ཞིང་འཁྲུའམ་སྐམ།།ཆུ་སྲི་མཚན་མ་ན་འབྲབ་གཞང་ཁ་གཟེར།།དྲི་མ་ཁྲག་བཅས་སུལ་ལས་གྲངས་ཕྱོགས་དཔག།ཁྱད་པར་བད་གྱུར་སྦོ་ཞིང་མེ་དྲོད་ཆུང་།།ཡི་ག་འཆུ་ཞིང་ཆམས་འདེབས་མཆིལ་མ་མང་།།གཅིན་སྲི་ཆུ་སོར་ཟུག་ཅིང་ན་ལ་གཟེར།།འཁྲུ་མདོག་སྐྱ་ལ་བད་ཀན་བེ་སྣབས་མང་།།ཁྲག་དང་ཆུ་སེར་མི་འཛག་འབྲུམ་པ་དཀར།།གཡའ་ཞིང་འཕྲུག་འདོད་ཚོར་བ་ཆུང་བ་ལ།།པགས་པ་སེན་མོ་མིག་སྤྲིན་གདོང་པ་སྐྱ།།རླུང་གྱུར་དྲི་མ་བཤང་སྐམ་ཚ་ལ་འཚག།སྒྲ་དང་བཅས་ཤིང་སྐ་སླ་འདྲེས་མར་འཁྲུ།།མགོ་དང་ཕྲག་པ་བརླ་དང་རྩིབ་ལོགས་དང་།།ཆུ་སོ་ན་ཞིང་དབུགས་རྒོད་ལུས་དྲོད་ཆུང་།།པགས་པ་སེན་མོ་གདོང་མིག་འབྲུམ་པ་ནག།ཁྲག་གྱུར་འབྲུམ་པ་བྱུ་རུ་འོལ་སེ་འདྲ།།ཤིན་ཏུ་ཚ་ཞིང་ན་ལ་ཁྲག་མང་འཛག།མཁྲིས་གྱུར་ཚ་བ་སྐྱེ་ཞིང་སྐོམ་དད་ཆེ།།ལུས་རྔུལ་གཞང་ནག་དམར་སེར་དྲི་བཅས་འཁྲུ།།འབྲུམ་པ་དམར་སེར་སྔོ་ལ་ཁྲག་སླ་འཛག།པགས་པ་སེན་མོ་མིག་ཆུ་སྔོ་སེར་ལྗང་།།གཞང་སོར་ཕྱེད་དང་ལྔ་ལས་གཉེར་མ་གསུམ།།ཕྱིར་བྱུང་གསར་པ་གསོ་བ་སླ་བ་སྟེ།།བར་མར་བྱུང་དང་ལོ་གཅིག་འདས་གསོ་དཀའ།།ནང་གནས་འདུས་པ་ལོ་འདས་གསོ་བ་ཙམ།།ལུས་སྐྲངས་གཞང་རྣག་རིམས་བཏབ་སྐྱུག་པ་དང་།།སྙིང་ག་རྩིབ་ལོགས་ན་དང་ལྷན་སྐྱེས་སྤང་།།བཅོས་པའི་ཐབས་ལ་སྤྱི་དང་བྱེ་བྲག་གཉིས།།དང་པོ་ཨ་རུ་ར་དང་བྱི་ཏང་ག།དུག་ཉུང་ཙི་ཏྲ་ཀ་དང་དར་བ་བླུད།།ཨ་རུ་ཀཎྡྲི་ཀ་རི་ཙི་ཏྲ་ཀ།གང་རུང་སྦྱར་བྱུགས་དར་བ་བླུག་ལ་བླུད།།ཛཱ་ཏི་རུ་རྟ་ཐལ་ཏྲེས་ཨ་ག་རུ།།ཤུ་ཏི་བསེ་ཡབ་ཐང་ཤིང་རོ་སྨད་བྱུག།བཤང་གཅི་འགགས་ན་འོ་མ་མར་གསར་བྱུག།གཟེ་མ་བ་སྤྲུ་ཐང་ཤིང་ཁུ་བ་བླུད།།ཆུ་མཚན་ཚནལུས་སྤྱིང་སྤ་འབྲུ་ཞུན་མར་བྱུག།བྱ་བྲུན་པི་པི་ལིང་དང་འོལ་མོ་སེ།།ཡུང་བ་བ་གཅིན་བྱུག་དང་རེང་བུ་གཞུག།མི་སྐྲ་བྱི་ལ་སྦྲུལ་ལྤགས་མོན་ཆ་ར།།མར་སྦྱར་དུད་བདུག་དེ་དག་གཞང་འབྲུམ་འཇིག།ཐོར་པ་བྲུད་དང་གཏར་བས་ཁྲག་ངན་དབྱུང་།།མ་ཞིག་ལྟོས་སྦྱངས་ཉི་མ་བདེ་འདེབའི་སར།།རྡེའུ་འདོན་པ་ལྟ་བུར་ལུས་བཅོས་ལ།།བལྟ་དང་བཅད་པའི་ཆ་བྱད་ཚད་ལྡན་པས།།ཐོར་པ་བཞར་ཞིང་ལྕགས་དང་མར་གྱིས་བསྲེག།དེ་རྗེས་རོ་སྨད་སྨན་མར་བྱུག་པར་བྱ།།གཡས་གཡོན་མདུན་རྒྱབ་ཐོར་པ་རིམ་པ་ཡིས།།ཞག་བདུན་བར་བཅད་འབྲུམ་པ་རེ་རེ་བསལ།།ཙི་ཏྲ་ཀ་བཏབ་ཞོ་བསྣན་དར་བ་བཏུང་།།ཤ་ཁུའམ་སྲན་ཁུ་དར་བར་བཅས་པ་བཟའ།།དར་བ་འཇམ་རྩུབ་བར་མ་མེ་དྲོད་དཔག།དར་བས་གཞང་འབྲུམ་ནད་བཅོམ་སླར་མི་ལྡོག།བྱེ་བྲག་བད་གྱུར་རྒོད་མ་ཁ་ཕྱེ་སྦྱར།།སོ་ཆ་དུད་པ་པི་པི་ལིང་དང་མར།།རེང་བུའམ་འབྲུ་མར་སྦྱར་བ་མས་བཏང་བྱ།།རླུང་གྱུར་སེ་འབྲུའི་ཁུ་བ་ཟི་ར་གཉིས།།ལ་ལ་ཕུད་དང་པ་ཏྲ་སྒ་སྦྱར་བཏང་།།ཨ་རུ་བ་ཆུར་བཙོས་ཕྱེ་བུར་སྦྱར་བྱིན།།ཁྲག་གྱུར་དྲི་མནམ་ཟུངས་བསྲུང་མི་བཅད་བཞག།མཚལ་འདྲ་བཅད་དེ་ཤ་མ་ལི་ཡི་ཤུན།།སེང་ཕྲོམ་བཙོད་དང་ཧོང་ལེན་དུག་མོ་ཉུང་།།ཙན་དན་ཤིང་མངར་པུ་ཤེལ་ནཱ་གེ་སར།།ཞིབ་བཏགས་འབྲས་བཀྲུས་ཆུ་དང་སྦྱར་ལ་བླུད།།དུག་མོ་ཉུང་ཤུན་འབྲས་བུ་ཨ་བྱག་དང་།།གེ་སར་ཨུཏྦལ་སེང་ཕྲོམ་སྨན་མར་བཏང་།།སྟང་ཟིལ་ཙན་དན་པུ་ཤེལ་ར་ཁྲག་དང་།།ཀ་ར་འབྲས་ཀྱི་ཆུ་བླུད་ཏིལ་ནག་གི།ལྔ་འགྱུར་ཤ་ཁ་ར་དང་འོ་སྦྱར་བྱིན།།མཁྲིས་པ་ལས་གྱུར་ཨིནྡྲ་བཞི་ཐང་བཏང་།།དུང་དུགཉུང་བོང་ང་སྐྱེར་ཁཌྷྜྷཱ་སྦྲང་སྦྱར་བཟའ།།སྤོས་དཀར་དོང་གྲ་ཨ་རུ་ཁྲོན་བུས་སྦྱང་།།གཞང་འབྲུམ་རློན་ལ་དུག་མོ་ཉུང་ཤུན་མཆོག།སྐམ་ལ་བསེ་འབྲས་ཀུན་ལ་དར་བ་མཆོག།བླ་གཉན་གང་བྱུང་ནད་གཞི་བརྟགས་ལ་བསལ།།ཤུགས་བཙིར་སྟན་སྲབ་ཉལ་པོ་བཞོན་པ་དང་།།རླན་གྲངས་མེ་ཉིས་གདུང་བ་རྟག་ཏུ་སྤང་།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་གཞང་འབྲུམ་གསོ་བའི་ལེའུ་སྟེ་དྲུག་ཅུ་རྩ་བཞི་པའོ།།།།